讀師文和郡侯喜雨詩次其韻
作者：陳造
朝代：宋

paragraphs: 濤波襄陵尚霖雨，龍伯不省田家苦。
官中出鏹瘞流尸，內地之民無宅土。
京邑本根枝外邦，渠儂枵虛闖官倉。
流亡可飽骨可肉，縣官仁愛吏慈祥。
古來畏天災無小，迄令百顰餘一笑。
陽愆陰伏誰致此，共說羣憸投有昊。
一昨雩禱飯不葷，神祠佛屋香炷氳。
霓望朝昏耐跼蹐，風傳真贋長紛紜。
我歸得同郡人樂，愍農喜雨收奇作。
想摩鯨牙凌浩蕩，更穿月脅翔遼邈。
吾邦不熟農告功，溜匙雲子行沾儂。
小兒解謝倩人誚，搜鎸徑欲分吾窮。
乃公拙無尺一召，他日當歸有先兆。
耕先耘後計未失，誰謂山林迹如掃。
世人二五不知十，赴爭奪場不遺力。
分表營營竟何補，截趾適屨山藏澤。
黄堂詩老民所天，秋來衢路有醉眠。
樂職未賦吾歉然，人言此筆須臞仙。
小草可錄寸有長，會從之遊據胡床。
蜂腰鶴膝容探湯，借兒茹胾升公堂。